*Նախագիծ*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՈՍՏԻԿԱՆՈՒԹՅԱՆ ԳՎԱՐԴԻԱՅԻ ՄԱՍԻՆ**

**Գ Լ ՈՒ Խ 1**

***ԸՆԴՀԱՆՈՒՐ ԴՐՈՒՅԹՆԵՐ***

**Հոդված 1․** **Օրենքի կարգավորման առարկան**

1. Սույն օրենքով սահմանվում են ոստիկանության գվարդիայի կարգավիճակը, խնդիրները, գործունեության նպատակը և իրավական հիմքը, լիազորությունները, ոստիկանության գվարդիայի ծառայողի կողմից կիրառվող հարկադրանքի տեսակները, հարկադրանք կիրառելու հիմքերը և պայմանները, ինչպես նաև ոստիկանության գվարդիայի ծառայողների հատուկ պատրաստության և պարբերական վերապատրաստման առանձնահատկությունները:

**Հոդված 2․**  **Ոստիկանության գվարդիայի կարգավիճակը և գործունեության**

**նպատակը**

1. Ոստիկանության գվարդիան ոստիկանության կառուցվածքային ստորաբաժանում է, որը կոչված է ապահովել հասարակության և պետության անվտանգությունը, ինչպես նաև պաշտպանել անձի իրավունքները և ազատությունները։

**Հոդված 3. Ոստիկանության գվարդիայի խնդիրները**

1. Ոստիկանության գվարդիայի խնդիրներն են՝

1) հասարակական կարգի պահպանությունը և հասարակական անվտանգության ապահովումը,

2) պետական պահպանության ենթակա և կարևորագույն նշանակության օբյեկտների պահպանությունը, ինչպես նաև հատուկ բեռների տեղափոխման անվտանգության ապահովումը,

3) ռազմական դրության իրավական ռեժիմի և արտակարգ դրության իրավական ռեժիմի ապահովմանը, ինչպես նաև արտակարգ իրավիճակներում բնակչության պաշտպանությանը մասնակցելը,

4) հատուկ պետական պաշտպանության ենթակա անձանց անվտանգության ապահովմանն աջակցելը,

5) քրեական վարույթն իրականացնող մարմիններին օժանդակելը։

2․ Ոստիկանության գվարդիայի խնդիրները կարող են սահմանվել միայն սույն օրենքով:

**Հոդված 4. Ոստիկանության գվարդիայի գործունեության իրավական հիմքը**

1. Ոստիկանության գվարդիայի գործունեությունը հիմնված է Հայաստանի Հանրապետության Սահմանադրության, միջազգային իրավունքի հանրաճանաչ սկզբունքների և նորմերի, Հայաստանի Հանրապետության միջազգային պայմանագրերի, «Ոստիկանության մասին» օրենքի, «Ոստիկանությունում ծառայության մասին» օրենքի, սույն օրենքի, ինչպես նաև ոստիկանության գվարդիայի գործունեությունը կարգավորող այլ իրավական ակտերի վրա։

**Հոդված 5. Ոստիկանության գվարդիայի կառուցվածքը և թվաքանակը**

1. Ոստիկանության գվարդիան ունի կառուցվածքային և տարածքային ստորաբաժանումներ։ Ոստիկանության գվարդիայի կառուցվածքը սահմանվում է ոստիկանության գվարդիայի կանոնադրությամբ, որը հաստատում է ոստիկանության պետը։

2․ Ոստիկանության գվարդիայի թվաքանակը սահմանում է վարչապետը։

**Հոդված 6. Ոստիկանության գվարդիայի ղեկավարումը**

1. Ոստիկանության գվարդիայի ընդհանուր ղեկավարումն իրականացնում է ոստիկանության պետը, իսկ անմիջական ղեկավարումը՝ ոստիկանության գվարդիայի հրամանատարը:

2. Ոստիկանության գվարդիայի ղեկավարման մանրամասները սահմանվում են ոստիկանության գվարդիայի կանոնադրությամբ:

**Գ Լ ՈՒ Խ  2**

***ՈՍՏԻԿԱՆՈՒԹՅԱՆ ԳՎԱՐԴԻԱՅԻ ԼԻԱԶՈՐՈՒԹՅՈՒՆՆԵՐԸ***

**Հոդված 7. Ոստիկանության գվարդիայի լիազորությունների շրջանակը**

1. Ոստիկանության գվարդիան իր լիազորություններն իրականացնում է սույն օրենքով նախատեսված խնդիրները լուծելու համար։

2․ Ոստիկանության գվարդիայի լիազորությունները կարող են սահմանվել միայն սույն օրենքով և դրանում ուղղակիորեն վկայակոչված այլ օրենքներով։

**Հոդված 8. Ոստիկանության գվարդիայի լիազորությունները հասարակական**

**կարգը պահպանելիս և հասարակական**

**անվտանգությունն ապահովելիս**

1. Հասարակական կարգը պահպանելիս և հասարակական անվտանգությունն ապահովելիս ոստիկանության գվարդիան լիազորված է․

1) իրականացնել պարեկապահակային ծառայություն հասարակական վայրերում (փողոցներում, հրապարակներում, զբոսայգիներում, երկաթուղային կայարաններում, օդանավակայաններում, ընտրական տեղամասերում և այլն),

2) ապահովել հանրային միջոցառումների (հավաքների, երթերի, մարզական ու մշակութային միջոցառումների, ընտրությունների և այլն) բնականոն ընթացքը, պաշտպանել դրանց մասնակիցների իրավունքները և իրավաչափ շահերը,

3) իրականացնել «Հավաքների ազատության մասին» օրենքով նախատեսված ոստիկանության պարտականությունները,

4) հանցանք կամ վարչական իրավախախտում կատարելու մեջ կասկածելու բավարար հիմքերի առկայության դեպքում ստուգել ենթադրյալ իրավախախտի անձը հաստատող փաստաթղթերը,

5) պահանջել անձից դադարեցնել հանցանքի կամ վարչական իրավախախտման կատարումը,

6) կանխել և խափանել հանցանքի, վարչական իրավախախտման կատարումը,

7) քննել օրենքով իր իրավասությանը վերապահված վարչական իրավախախտումների վերաբերյալ գործեր,

8) հանցանքների և վարչական իրավախախտումների նախականխման, կանխման, խափանման, հայտնաբերման ու բացահայտման նպատակով համագործակցել ոստիկանության այլ կառուցվածքային ստորաբաժանումների հետ,

9) «Ահաբեկչության դեմ պայքարի մասին» օրենքին համապատասխան՝ մասնակցել հակաահաբեկչական գործողությունների իրականացմանը:

2․ Սույն հոդվածի 1-ին մասի 2-րդ կետով նախատեսված լիազորությունը ոստիկանության գվարդիան իրավասու է իրականացնել նաև պայմանագրային հիմունքներով, եթե մարզական, մշակութային կամ այլ միջոցառումը կազմակերպում են մասնավոր անձինք։

**Հոդված 9.**  **Ոստիկանության գվարդիայի լիազորությունները պետական**

**պահպանության ենթակա և կարևորագույն նշանակության օբյեկտները պահպանելիս, ինչպես նաև հատուկ բեռների տեղափոխման անվտանգությունն ապահովելիս**

1. Հայաստանի Հանրապետության կառավարության կողմից սահմանված պետական պահպանության ենթակա պետական մարմինների և կազմակերպությունների շենքերն ու շինությունները և կարևորագույն նշանակության օբյեկտները պահպանելիս, ինչպես նաև հատուկ բեռների տեղափոխման անվտանգությունն ապահովելիս ոստիկանության գվարդիան լիազորված է․

1) ապահովել պետական պահպանության ենթակա և կարևորագույն նշանակության օբյեկտների բնականոն գործունեությունը,

2) ապահովել անցագրային ռեժիմը պետական պահպանության ենթակա և կարևորագույն նշանակության օբյեկտներում,

3) ուղեկցել հատուկ բեռներ տեղափոխող տրանսպորտային միջոցները,

4) իրականացնել պետական պահպանության ենթակա և կարևորագույն նշանակության օբյեկտների, ինչպես նաև հատուկ բեռների պաշտպանություն, այդ թվում՝ դրանց վրա կատարվող հարձակումներին հակազդելով:

**Հոդված 10․ Ոստիկանության գվարդիայի լիազորությունները ռազմական դրության իրավական ռեժիմի և արտակարգ դրության իրավական ռեժիմի ապահովմանը, ինչպես նաև արտակարգ իրավիճակներում**

**բնակչության պաշտպանությանը մասնակցելիս**

1. Ռազմական դրության իրավական ռեժիմի և արտակարգ դրության իրավական ռեժիմի ապահովմանը, ինչպես նաև արտակարգ իրավիճակներում բնակչության պաշտպանությանը մասնակցելիս ոստիկանության գվարդիան լիազորված է․

1) իրականացնել «Ռազմական դրության իրավական ռեժիմի մասին» օրենքի 9-րդ հոդվածի 2-րդ մասով նախատեսված միջոցառումները,

2) իրականացնել «Արտակարգ դրության իրավական ռեժիմի մասին» օրենքի 9-րդ հոդվածի 2-րդ մասով նախատեսված խնդիրները,

3) իրականացնել «Արտակարգ իրավիճակներում բնակչության պաշտպանության մասին» օրենքի 4․1 գլխով ոստիկանությանը վերապահված լիազորությունները, ինչպես նաև մասնակցել նույն օրենքի 5-րդ հոդվածով նախատեսված՝ արտակարգ իրավիճակներում բնակչության պաշտպանության հիմնական միջոցառումների իրականացմանը,

4) ապահովել սահմանված պարետային ժամի ռեժիմը։

 **Հոդված 11. Ոստիկանության գվարդիայի լիազորությունները հատուկ պետական**

**պաշտպանության ենթակա անձանց անվտանգության**

**ապահովմանն աջակցելիս**

1. Հատուկ պետական պաշտպանության ենթակա անձանց անվտանգության ապահովմանն աջակցելիս ոստիկանության գվարդիան լիազորված է․

1) ուղեկցել հատուկ պետական պաշտպանության ենթակա անձանց,

2) մասնակցել հատուկ պետական պաշտպանության ենթակա անձանց տեղաշարժման երթուղիների և նրանց մասնակցությամբ իրականացվող միջոցառումների վայրերի անվտանգության ապահովմանը,

3) կազմակերպել ավտո կամ հետիոտն պահակետային ծառայություն պետական պաշտպանության ենթակա անձանց մշտական և ժամանակավոր գտնվելու վայրերի շենքերի, շինությունների, կառույցների կամ դրանց հարող տարածքներում։

**Հոդված 12․ Ոստիկանության գվարդիայի լիազորությունները քրեական վարույթն իրականացնող մարմիններին օժանդակելիս**

1. Քրեական վարույթն իրականացնող մարմիններին օժանդակելիս ոստիկանության գվարդիան լիազորված է․

1) կատարել քրեական վարույթին ներգրավված անձի, նրա ընտանիքի անդամի, մերձավոր ազգականի կամ այլ մերձավոր անձի (պաշտպանվող անձ) նկատմամբ հատուկ պաշտպանության միջոց կիրառելու մասին քրեական վարույթն իրականացնող մարմնի որոշումը,

2) մասնակցել դեպքի վայրի պահպանության իրականացմանը, այդ թվում՝ դեպքի վայրից հեռացնել անձանց։

**ԳԼՈՒԽ 3․**

***ՈՍՏԻԿԱՆՈՒԹՅԱՆ ԳՎԱՐԴԻԱՅԻ ԿՈՂՄԻՑ ՀԱՐԿԱԴՐԱՆՔ ԿԻՐԱՌԵԼԸ***

**Հոդված 13. Հարկադրանքի միջոցները**

1. Սույն օրենքով նախատեսված լիազորություններն իրականացնելիս ոստիկանության գվարդիայի ծառայողն իրավասու է կիրառել հետևյալ հարկադրանքի միջոցները․

1) շենքեր, շինություններ, տարածքներ և այլ օբյեկտներ շրջափակելը կամ արգելափակելը,

2) ձերբակալումը,

3) բնակելի կամ այլ տարածքներ, տրանսպորտային միջոցներ մուտք գործելը,

4) ուժային միջոցներ գործադրելը։

**Հոդված 14. Հարկադրանքի կիրառման սկզբունքները**

1. Հարկադրանքի կիրառումը պետք է նպատակ հետապնդի ապահովել սույն օրենքով նախատեսված լիազորությունների պատշաճ իրականացումը։

2․ Անձի նկատմամբ հարկադրանքը կարող է կիրառվել միայն նրա իրավունքների և ազատությունների երաշխավորման վրա հիմնված կառուցակարգերի ու ընթացակարգերի շրջանակներում։

3․ Կիրառման ենթակա հարկադրանքի միջոցը պետք է պիտանի և անհրաժեշտ լինի օրենքով սահմանված իրավաչափ նպատակին հասնելու համար։ Հարկադրանքի կիրառումը պետք է համաչափ լինի հակակշիռ հանրային շահի պաշտպանության նպատակին։

4․ Հարկադրանքի միջոց ընտրելիս ոստիկանության գվարդիայի ծառայողը առաջնորդվում է նվազագույնի սկզբունքով։ Արգելվում է անձի նկատմամբ կիրառել ավելի խիստ հարկադրանքի միջոց, քան այն, որով հնարավոր է ապահովել սույն օրենքով նախատեսված լիազորության պատշաճ իրականացումը։

5․ Անձի անձնական անձեռնմխելիությանը միջամտող ֆիզիկական հարկադրանքը, անհրաժեշտ նվազագույն միջամտության պայմանով, թույլատրելի է միայն այն դեպքում, երբ նա կամավոր չի կատարում ոստիկանության գվարդիայի ծառայողի կամ այլ իրավասու անձի իրավաչափ պահանջը:

6․ Անձի նկատմամբ հարկադրանքի կիրառումը չպետք է պատժի, խոշտանգման, անմարդկային կամ նվաստացուցիչ վերաբերմունքի, ֆիզիկական կամ հոգեկան բռնության, ֆիզիկական կամ հոգեկան տանջանքներ պատճառելու տարրեր պարունակի:

7․ Հարկադրանքի կիրառման յուրաքանչյուր դեպքի մասին ոստիկանության գվարդիայի ծառայողն անհապաղ, սակայն ոչ ուշ, քան 24 ժամվա ընթացքում գրավոր տեղեկացնում է իր անմիջական վերադասին (հրամանատարին), իսկ ոստիկանության գվարդիայի հրամանատարը՝ ոստիկանության պետին։

8. Հարկադրանքի ոչ իրավաչափ կիրառումն առաջացնում է օրենքով նախատեսված պատասխանատվություն:

**Հոդված 15․ Շենքեր, շինություններ, տարածքներ և այլ օբյեկտներ շրջափակելը**

**կամ արգելափակելը**

1. Շենքեր, շինություններ, տարածքներ և այլ օբյեկտներ շրջափակելը կամ արգելափակելը ոստիկանության գվարդիայի ծառայողների կողմից ֆիզիկական անձանց և/կամ տրանսպորտային միջոցների ազատ տեղաշարժը սահմանափակելը կամ արգելելն է՝ անձանց անվտանգությունը, հասարակական կարգի պահպանությունը, ինչպես նաև գույքի պաշտպանությունն ապահովելու նպատակով։

2․ Շենքերը, շինությունները, տարածքները և այլ օբյեկտները ոստիկանության գվարդիայի իրավասու ստորաբաժանման հրամանատարի հրամանով կարող են շրջափակվել կամ արգելափակվել, եթե դա անհրաժեշտ է․

1) արտակարգ իրավիճակներում բնակչության պաշտպանության հիմնական միջոցառումներ իրականացնելու համար,

2) հակաահաբեկչական գործողություն իրականացնելու համար,

3) հանցանքի կատարումը կանխելու կամ խափանելու համար,

4) դեպքի կամ պատահարի վայրում ապացուցողական գործողություններ կամ օրենքով նախատեսված այլ միջոցառումներ իրականացնելու համար,

5) հանրային միջոցառումների բնականոն ընթացքն ապահովելու, դրանց մասնակիցների իրավունքները և իրավաչափ շահերը պաշտպանելու համար։

3․ Մասնավոր անձանց պատկանող շենքերի, շինությունների, տարածքների և այլ օբյեկտների շրջափակումը կամ արգելափակումը կարող է իրականացվել այն դեպքում, երբ անձանց կյանքին կամ առողջությանը սպառնացող վտանգն այլ կերպ կանխել հնարավոր չէ։

4․ Սույն հոդվածով նախատեսված շրջափակումը կամ արգելափակումն իրականացնելիս ոստիկանության գվարդիայի ծառայողները միջոցներ են ձեռնարկում բնակչության կենսագործունեությունն ապահովելու համար, ինչպես նաև անձանց պարզաբանում են ստեղծված իրավիճակում տեղաշարժման առավել հարմար ուղիները:

**Հոդված 16. Ձերբակալումը**

1. Ձերբակալումն առանց որոշման անձին անձնական ազատությունից ժամանակավորապես զրկելն է։

2․ Ոստիկանության գվարդիայի ծառայողն իրավասու է ձերբակալել անձին, եթե՝

1) առկա է նրա կողմից հանցանք կատարած լինելու անմիջականորեն ծագած հիմնավոր կասկած,

2) սույն օրենքով նախատեսված լիազորություններն իրականացնելիս պարզել է, որ նա գտնվում է հետախուզման մեջ,

3) նա խախտել է պարետային ժամի կանոնները,

4) առկա է նրա կողմից հանրության համար վտանգավոր վարակիչ հիվանդություն տարածելու իրական վտանգ,

5) առերևույթ հոգեկան առողջության խնդիր ունենալու կամ առերևույթ ոչ սթափ վիճակում գտնվելու պատճառով նա ակնհայտ վտանգ է ներկայացնում հանրության համար։

3․ Ոստիկանության գվարդիայի ծառայողը ձերբակալվածի համար հասկանալի լեզվով անհապաղ հայտնում է նրան ազատությունից զրկելու պատճառը, ինչպես նաև պարզաբանում լռություն պահպանելու և փաստաբան ունենալու իրավունքները։

4․ Ձերբակալում իրականացնելուց հետո ոստիկանության գվարդիայի ծառայողն իրավասու է կատարել դրան ուղեկցող անձնական խուզարկություն, որից հետո ձերբակալվածին բերել իրավասու մարմին, ինչպես նաև կազմել ձերբակալման արձանագրություն։

5․ Սույն հոդվածի 2-րդ մասի 4-րդ կամ 5-րդ կետով նախատեսված հիմքով անձին ձերբակալելու դեպքում ոստիկանության գվարդիայի ծառայողն անհապաղ միջոցներ է ձեռնարկում նրան հոգեբուժական կազմակերպություն կամ համապատասխան բժշկական հաստատություն տեղափոխելու համար։

6․ Ձերբակալման յուրաքանչյուր դեպքի մասին ոստիկանության գվարդիայի՝ ձերբակալում իրականացրած ծառայողի անմիջական վերադասը (հրամանատարը) անհապաղ գրավոր տեղեկացնում է իրավասու դատախազին։

 **Հոդված 17. Բնակելի կամ այլ տարածքներ, տրանսպորտային միջոցներ**

**մուտք գործելը**

1. Բնակելի կամ այլ տարածքներ, այդ թվում՝ հողամասեր, շենքեր, շինություններ կամ այլ օբյեկտներ, ինչպես նաև տրանսպորտային միջոցներ մուտք գործելն անձի մասնավոր կյանքի և բնակարանի անձեռնմխելիության իրավունքների կարճաժամկետ սահմանափակումն է։

2․ Ոստիկանության գվարդիայի ծառայողն իրավասու է մուտք գործել բնակելի կամ այլ տարածքներ, այդ թվում՝ հողամասեր, շենքեր, շինություններ կամ այլ օբյեկտներ, ինչպես նաև տրանսպորտային միջոցներ (բացառությամբ՝ օտարերկրյա պետությունների դիվանագիտական ներկայացուցչությունների, հյուպատոսական հիմնարկների և միջազգային կազմակերպությունների շենքերի, շինությունների և տրանսպորտային միջոցների), եթե դա որպես վերջին միջոց անհրաժեշտ է․

1) անձի կյանքին կամ առողջությանը սպառնացող վտանգը կանխելու համար,

2) անձի կյանքի, առողջության կամ գույքի դեմ ուղղված հանցանքի կատարումը խափանելու համար,

3) հանցանք կատարած լինելու անմիջականորեն ծագած հիմնավոր կասկածի առկայության դեպքում կամ հետախուզման մեջ գտնվող անձին հետապնդելիս՝ նրան ձերբակալելու համար,

4) հակաահաբեկչական գործողություն իրականացնելու համար։

3․ Ոստիկանության գվարդիայի ծառայողն անհրաժեշտության դեպքում բնակելի կամ այլ տարածքներ, տրանսպորտային միջոցներ մուտք գործելու համար իրավասու է վերացնել դրան խոչընդոտող ֆիզիկական արգելքները։

4․ Ոստիկանության գվարդիայի ծառայողը բնակելի կամ այլ տարածքներ, տրանսպորտային միջոցներ մուտք գործելուց առաջ դրա օրինական տիրապետողին կամ այնտեղ գտնվող անձանց պարտավոր է տեղեկացնել իր մտադրության և գործողությունների նպատակի մասին, եթե ստեղծված իրավիճակում դա ողջամտորեն հնարավոր է։

5․ Ոստիկանության գվարդիայի ծառայողը բնակելի կամ այլ տարածքներ, տրանսպորտային միջոցներ մուտք գործելուց պարտավոր է ձեռնպահ մնալ անձանց կյանքը և առողջությունը վտանգող, պատիվն ու արժանապատվությունը ոտնահարող գործողություններ կատարելուց, առանց անհրաժեշտության չվնասել նրանց գույքը, չհրապարակել անձանց մասնավոր կյանքին վերաբերող իրեն հայտնի դարձած տեղեկությունները։

6․ Ոստիկանության գվարդիայի ծառայողը բնակելի կամ այլ տարածքի, տրանսպորտային միջոցի օրինական տիրապետողին հնարավորինս սեղմ ժամկետում, սակայն ոչ ուշ, քան 24 ժամվա ընթացքում պատշաճ ձևով տեղեկացնում է այնտեղ մուտք գործելու մասին, եթե դա տեղի է ունեցել նրա բացակայությամբ։

7․ Բնակելի կամ այլ տարածք, տրանսպորտային միջոց մուտք գործելուց հետո ոստիկանության գվարդիայի ծառայողը կազմում է արձանագրություն, որում նշում է դրա հակիրճ նկարագիրը, գտնվելու վայրը, օրինական տիրապետողի կամ այնտեղ գտնվող անձանց տվյալները, մուտք գործելու նպատակը, կատարված գործողությունները, իսկ առկայության դեպքում՝ նաև պատճառված վնասի նկարագրությունը։ Արձանագրության պատճենը հանձնվում կամ ուղարկվում է բնակելի կամ այլ տարածքի, տրանսպորտային միջոցի օրինական տիրապետողին։

8․ Ոստիկանության գվարդիայի ծառայողը պարտավոր է ձեռնարկել բնակելի կամ այլ տարածքի, տրանսպորտային միջոցի և այնտեղ գտնվող գույքի պահպանության համար անհրաժեշտ միջոցներ՝ մինչև այն օրինական տիրապետողին կամ իրավասու մարմնին հանձնելը։

**Հոդված 18. Ուժային միջոցները**

1. Ոստիկանության գվարդիայի ծառայողն անձամբ կամ ստորաբաժանման կազմում իրավասու է գործադրել հետևյալ ուժային միջոցները․

1) ֆիզիկական ուժ,

2) հատուկ միջոցներ,

3) հրազեն:

**Հոդված 19. Ուժային միջոցների գործադրման իրավաչափության**

**ընդհանուր պայմանները**

1. Ուժային միջոցը կարող է գործադրվել միայն այն ժամանակ, երբ առանց դրա սույն օրենքով նախատեսված լիազորությունների պատշաճ իրականացումը կամ հարկադրանքի ավելի մեղմ միջոցների կիրառումն անհնար է։

2․ Ոստիկանության գվարդիայի ծառայողն իրավասու է հատուկ միջոց և հրազեն կրել ու գործադրել միայն դրանց կիրառման հմտություններին տիրապետելու հատուկ պատրաստություն անցնելուց հետո։ Հատուկ պատրաստություն անցած ոստիկանության գվարդիայի ծառայողի՝ հատուկ միջոց և հրազեն կիրառելու հմտությունները հետագայում ստուգվում են պարբերական վերապատրաստումների արդյունքներով։ Հատուկ միջոց և հրազեն կրելու ու գործադրելու իրավասությունը պահպանում է միայն համապատասխան վերապատրաստում անցած ծառայողը։

3․ Ուժային միջոց գործադրելուց ոստիկանության գվարդիայի ծառայողը գործում է ինքնուրույն՝ ղեկավարվելով օրենքով, իսկ ստորաբաժանման կազմում՝ նաև տվյալ ստորաբաժանման հրամանատարի հրամանով։

4․ Ոստիկանության գվարդիայի ծառայողն ուժային միջոց գործադրելուց առաջ պարտավոր է անձին հայտնել, որ ոստիկանության գվարդիայի ծառայող է, նախազգուշացնել իր մտադրության մասին և նրան բավարար ժամանակ տրամադրել իր իրավաչափ պահանջը կատարելու համար, բացառությամբ, երբ դա կարող է վտանգել անձի, այդ թվում՝ ոստիկանության գվարդիայի ծառայողի կյանքը կամ առողջությունը կամ ստեղծված իրավիճակում դա ողջամտորեն անհնար է անել։ Ստորաբաժանման կազմում ուժային միջոց գործադրելուց առաջ նշված գործողությունները կատարում է ոստիկանության գվարդիայի տվյալ ստորաբաժանման ծառայողներից մեկը։

5․ Ոստիկանության գվարդիայի ծառայողն ուժային միջոցի ընտրությունը կատարում է հաշվի առնելով ստեղծված իրավիճակը, իրավախախտման բնույթը, ինչպես նաև իրավախախտի գործողությունների վտանգավորության աստիճանը, այդ թվում՝ նրա ցուցաբերած դիմադրության բնույթը և ուժգնությունը:

6․ Ուժային միջոց գործադրելիս ոստիկանության գվարդիայի ծառայողը պետք է նպատակ հետապնդի իրավախախտին պատճառվող հնարավոր վնասը հասցնել նվազագույնի։

**Հոդված 20. Ֆիզիկական ուժ գործադրելը**

1. Ոստիկանության գվարդիայի ծառայողն իրավասու է գործադրել ֆիզիկական ուժ (այդ թվում` պայքարի մարտական հնարքներ), եթե դա անհրաժեշտ է․

1) հանցանքի կամ վարչական իրավախախտման կատարումը կանխելու կամ խափանելու համար,

2) սույն օրենքի 16-րդ հոդվածի 2-րդ մասով նախատեսված հիմքերից որևէ մեկով անձին ձերբակալելու և նրան իրավասու մարմին բերելու կամ հոգեբուժական կազմակերպություն կամ համապատասխան բժշկական հաստատություն տեղափոխելու համար,

3) ոստիկանության գվարդիայի ծառայողի կամ այլ իրավասու անձի իրավաչափ պահանջի կատարումն ապահովելու համար։

2․ Ոստիկանության գվարդիայի ծառայողն իրավասու է ֆիզիկական ուժ գործադրել նաև այն դեպքում, երբ սույն օրենքով հատուկ միջոցի կամ հրազենի գործադրումն իրավաչափ է համարվում։

**Հոդված 21. Հատուկ միջոցներ գործադրելը**

1. Ոստիկանության գվարդիայի ծառայողն իրավասու է գործադրել սույն հոդվածի 2-րդ մասով նախատեսված հատուկ միջոցները, եթե դա անհրաժեշտ է․

1) անձի, այդ թվում՝ ոստիկանության գվարդիայի ծառայողի վրա կատարվող հարձակումը խափանելու կամ դրա իրական սպառնալիքը չեզոքացնելու համար,

2) իր լիազորություններն իրականացնող ոստիկանության գվարդիայի ծառայողին կամ այլ իրավասու անձին ցույց տրվող դիմադրությունը ճնշելու համար,

3) զանգվածային անկարգությունները, ինչպես նաև հակաիրավական խմբակային այլ գործողությունները խափանելու համար,

4) պետական պահպանության ենթակա պետական մարմինների և կազմակերպությունների շենքերի ու շինությունների և կարևորագույն նշանակության օբյեկտների, ինչպես նաև հատուկ բեռների վրա կատարվող հարձակումը խափանելու համար,

5) ապօրինի պահվող անձանց, ապօրինաբար զբաղեցված շենքերը, շինությունները, տարածքներն ու այլ օբյեկտները, տրանսպորտային միջոցները ազատելու համար,

6) տրանսպորտային միջոցը կանգնեցնելու համար, եթե այն վարող անձը դիտավորյալ չի ենթարկվում ոստիկանության գվարդիայի ծառայողի կամ այլ իրավասու անձի՝ տրանսպորտային միջոցը կանգնեցնելու իրավաչափ պահանջին:

2. Որպես հատուկ միջոցներ կարող են գործադրվել՝

1) ձեռնաշղթաներ, կապող ցանցեր՝ սույն հոդվածի 1-ին մասի 1-5-րդ կետերով նախատեսված դեպքերում,

2) մահակներ՝ սույն հոդվածի 1-ին մասի 1-5-րդ կետերով նախատեսված դեպքերում.

3) ապակողմնորոշող լուսային և ձայնային ձեռքի նռնակներ, կրակոցներ և արկեր, ձեռքի ծխանռնակներ, ծխային կրակոցներ և արկեր՝ սույն հոդվածի 1-ին մասի 1-5-րդ կետերով նախատեսված դեպքերում.

4) էլեկտրահարող սարքեր, կայծային պարպիչներ, արցունքաբեր, գրգռիչ գազով ձեռքի սրվակներ՝ սույն հոդվածի 1-ին մասի 1-5-րդ կետերով նախատեսված դեպքերում.

5) ծառայողական շներ (պահնորդական, հետախուզական, պարեկային)՝ սույն հոդվածի 1-ին մասի 1-ին, 2-րդ, 4-րդ և 5-րդ կետերով նախատեսված դեպքերում.

6) արգելքներ քանդող գործիքներ (սարքեր) և տեխնիկա՝ սույն հոդվածի 1-ին մասի 4-րդ և 5-րդ կետերով նախատեսված դեպքերում.

7) մարդկանց և տրանսպորտային միջոցները հարկադրաբար կանգնեցնելու (արգելափակելու) տեխնիկական պատնեշներ, ճանապարհային ոզնիներ և փշալարեր` սույն հոդվածի 1-ին մասի 3-րդ, 4-րդ և 6-րդ կետերով նախատեսված դեպքերում.

8) ջրանետեր, այդ թվում՝ հատուկ ներկող նյութերի օգտագործմամբ, զրահամեքենաներ՝ սույն հոդվածի 1-ին մասի 3-6-րդ կետերով նախատեսված դեպքերում,

9) արցունքաբեր, գրգռիչ գազով ձեռքի նռնակներ, կրակոցներ և արկեր, ռետինե գնդակներով փամփուշտներ՝ սույն հոդվածի 1-ին մասի 3-5-րդ կետերով նախատեսված դեպքերում,

10) նույնականացնող կամ տարբերակող ներկող նյութեր՝ սույն հոդվածի 1-ին մասի 1-5-րդ կետերով նախատեսված դեպքերում,

11) ազդանշանային փամփուշտներ և հրթիռներ՝ սույն հոդվածի 1-ին մասի 1-5-րդ կետերով նախատեսված դեպքերում։

3․ Սույն հոդվածի 2-րդ մասի 6-րդ և 7-րդ կետերով սահմանված հատուկ միջոցները գործադրվում են ոստիկանության գվարդիայի իրավասու ստորաբաժանման հրամանատարի հրամանով, իսկ նույն մասի 3-րդ, 8-րդ և 9-րդ կետերով սահմանված հատուկ միջոցները՝ միայն ոստիկանության գվարդիայի հրամանատարի կամ նրա տեղակալի հրամանով։

4. Հատուկ միջոցի գործադրումն իրավաչափ է, եթե ֆիզիկական ուժի գործադրումն ակնհայտ անբավարար է սույն օրենքով նախատեսված լիազորությունները պատշաճ իրականացնելու կամ հարկադրանքի ավելի մեղմ միջոցների կիրառումն ապահովելու համար։

5․ Ոստիկանության գվարդիայի ծառայողն իրավասու է հատուկ միջոց գործադրել նաև այն դեպքում, երբ սույն օրենքով հրազենի գործադրումն իրավաչափ է համարվում։

6. Հատուկ միջոցների տեխնիկական բնութագիրը, կիրառման կանոնները պահպանման ժամկետները, ինչպես նաև դրանք սպառազինության մեջ ընդգրկելու, սպառազինությունից հանելու և ոչնչացնելու կարգը սահմանում է Հայաստանի Հանրապետության կառավարությունը:

7․ Հատուկ միջոցները ոստիկանության գվարդիայի ծառայողներին հատկացնելու, պահպանելու և դրանց պիտանելիությունը պարբերաբար ստուգելու կարգը սահմանում է Լիազոր մարմնի ղեկավարը:

**Հոդված 22. Հրազեն գործադրելը և օգտագործելը**

1. Ոստիկանության գվարդիայի ծառայողն իրավասու է գործադրել հրազեն, եթե դա որպես վերջին միջոց բացարձակապես անհրաժեշտ է․

1) անձի, այդ թվում՝ ոստիկանության գվարդիայի ծառայողի կյանքի կամ առողջության դեմ ուղղված ուղիղ և ակնհայտ ոտնձգությունը, ներառյալ՝ զինված հարձակումը խափանելու համար,

2) իր լիազորություններն իրականացնող ոստիկանության գվարդիայի ծառայողին կամ այլ իրավասու անձին ցույց տրվող զինված դիմադրությունը ճնշելու, ինչպես նաև նրա զենքին տիրելու փորձը խափանելու համար,

3) պետական պահպանության ենթակա պետական մարմինների և կազմակերպությունների շենքերի ու շինությունների և կարևորագույն նշանակության օբյեկտների, ինչպես նաև հատուկ բեռների վրա կատարվող զինված հարձակումը խափանելու համար,

4) զինված անձին վնասազերծելու համար, եթե նա հրաժարվում է կատարել հակաիրավական գործողությունները դադարեցնելու և իր մոտ եղած զենքը հանձնելու, ապօրինի պահվող անձանց ազատելու, ապօրինաբար զբաղեցված շենքերը, շինությունները, տարածքներն ու այլ օբյեկտները, տրանսպորտային միջոցները ազատելու կամ կանգնեցնելու վերաբերյալ ոստիկանության գվարդիայի ծառայողի իրավաչափ պահանջները:

2. Ոստիկանության գվարդիայի ծառայողն իրավասու է հրազեն օգտագործել հետևյալ դեպքերում՝

1) տրանսպորտային միջոցը վնասելով կանգնեցնելիս, եթե այն վարող անձը ռազմական դրության իրավական ռեժիմի կամ արտակարգ դրության իրավական ռեժիմի պայմաններում դիտավորյալ չի ենթարկվում ոստիկանության գվարդիայի ծառայողի կամ այլ իրավասու անձի՝ տրանսպորտային միջոցը կանգնեցնելու իրավաչափ պահանջին,

2) բնակելի կամ այլ տարածքներ, տրանսպորտային միջոցներ մուտք գործելուն խոչընդոտող ֆիզիկական արգելքները վերացնելիս,

3) հրազեն գործադրելու մտադրության մասին նախազգուշական կրակոց արձակելիս, տագնապի ազդանշան տալիս կամ օգնության կանչելիս։

3. Ոստիկանության գվարդիայի ծառայողն իրավասու է մերկացնելու հրազենը և այն բերելու պատրաստ վիճակի, եթե գտնում է, որ ստեղծված իրավիճակում կարող է առաջանալ սույն հոդվածին համապատասխան հրազեն գործադրելու կամ օգտագործելու անհրաժեշտություն։

4. Ոստիկանության գվարդիայի սպառազինության մեջ ընդգրկված հրազենի, դրա պահեստամասերի, սարքավորումների և օժանդակ միջոցների տեսակների ցանկը, ինչպես նաև ոստիկանության գվարդիայի ծառայողին պահելու և կրելու իրավունքով հաշվեցուցակային զենք հատկացնելու և հատկացված զենքը պահելու ու կրելու կարգը սահմանում է Հայաստանի Հանրապետության կառավարությունը:

5․ Սույն հոդվածի իմաստով հարձակումը կամ դիմադրությունը համարվում է զինված, եթե այն կատարվել է ցանկացած տեսակի հրազենով կամ զենքով կամ դրանց ակնհայտ նմանվող առարկայով կամ կյանքից զրկելու կամ առողջությանը լուրջ վնաս պատճառելու համար պատրաստված կամ հարմարեցված առարկայի կամ միջոցի կամ նյութի գործադրմամբ։

**Հոդված 23. Ուժային միջոցների գործադրման տիրույթում գտնվող անձանց**

**իրավունքների և իրավաչափ շահերի պաշտպանության երաշխիքները**

1. Արգելվում է ուժային միջոցներ գործադրել՝
2. հղիության նկատելի նշաններով կանանց, ակնհայտ հաշմանդամություն ունեցող անձանց և անչափահասների նկատմամբ (բացառությամբ՝ նրանց կողմից անձի կյանքի կամ առողջության դեմ ուղղված ուղիղ և ակնհայտ ոտնձգություն կատարելու, զինված հարձակում գործելու, ինչպես նաև զինված դիմադրության ցույց տալու դեպքերի),
3. օտարերկրյա պետությունների դիվանագիտական ներկայացուցչությունների, հյուպատոսական հիմնարկների և միջազգային կազմակերպությունների տարածքներում (բացառությամբ՝ երբ ուժային միջոցները գործադրվում են դրանց լիազոր ներկայացուցիչների խնդրանքով)։
4. Հրազենի գործադրումն արգելվում է մարդկանց զգալի կուտակումների

վայրերում, եթե առկա է այլ անձանց վնաս պատճառելու իրական վտանգ։

1. Պայթյունավտանգ հատուկ միջոցները և հրազենը չեն կարող գործադրվել այն

շենքերում (շինություններում), որտեղ արտադրվում կամ պահվում են դյուրավառ կամ պայթուցիկ նյութեր:

4․ Արգելվում է ջրանետի գործադրումը զրոյից ցածր ջերմաստիճանի պայմաններում։

5․ Ուղևորների առկայության դեպքում ուղևորափոխադրող տրանսպորտային միջոցները չեն կարող հարկադրաբար կանգնեցվել (արգելափակվել)։

6․ Արգելվում է ոստիկանության գվարդիայի սպառազինության մեջ հրազենի կամ դրա ռազմամթերքի այնպիսի տեսակներ ընդգրկելը, որոնք պատճառում են առավել ծանր վնասվածքներ կամ չհիմնավորված ռիսկի աղբյուր են: Արգելվում է ոստիկանության գվարդիայի սպառազինության մեջ այնպիսի հատուկ միջոցներ կամ դրանց տեսակներ ընդգրկելը, որոնք ըստ իրենց տեխնիկական բնութագրերի՝ կարող են մարդու առողջությանը պատճառել ծանր վնաս կամ մարդու օրգանիզմում առաջացնել անդառնալի փոփոխություններ կամ մահ պատճառել կամ չհիմնավորված ռիսկի աղբյուր են: Մարդու նկատմամբ գործադրվող հատուկ միջոցների կիրառման համար թույլատրելի չափանիշները սահմանում է առողջապահության ոլորտի քաղաքականությունը մշակող մարմինը` ոստիկանության ներկայացրած հատուկ միջոցների տեխնիկական բնութագրերի հիման վրա:

7․ Ուժային միջոց գործադրելիս ոստիկանության գվարդիայի ծառայողը պարտավոր է մարմնական վնասվածք ստացած անձին ցուցաբերել առաջին բուժօգնություն կամ միջոցներ ձեռնարկել այն ապահովելու համար` բժշկական հաստատությանն անհապաղ հայտնելով մարմնական վնասվածքի ու մահվան բոլոր դեպքերի մասին։

8. Ուժային միջոց գործադրած ոստիկանության գվարդիայի ծառայողի անմիջական վերադասը (հրամանատարը) սույն հոդվածի 7-րդ մասով նախատեսված դեպքերի մասին պարտավոր է անմիջապես, սակայն ոչ ուշ, քան 24 ժամվա ընթացքում հայտնել տուժածների մերձավոր ազգականներին:

9․ Ուժային միջոցի գործադրման հետևանքով մարմնական վնասվածքի ու մահվան յուրաքանչյուր դեպքի մասին ոստիկանության գվարդիայի ծառայողն անհապաղ գրավոր տեղեկացնում է իր անմիջական վերադասին (հրամանատարին), իսկ ոստիկանության գվարդիայի հրամանատարը՝ ոստիկանության պետին և իրավասու դատախազին՝ նշելով գործադրված ուժային միջոցի տեսակը և քանակը, գործադրման նպատակը, ժամանակը, պայմանները, անհրաժեշտությունը հիմնավորող հանգամանքները և իրավական հիմքերը, այն անձին, որի նկատմամբ այն գործադրվել է, մարմնական վնասվածք ստացած անձին առաջին բուժօգնություն ցուցաբերելուն ուղղված միջոցները, մարմնական վնասվածք ստացած անձին կամ մահացածին տեղափոխելու վայրը, եթե տեղափոխումն իրականացրել են ոստիկանության գվարդիայի ծառայողները:

**Հոդված 24. Ոստիկանության գվարդիայի ծառայողի անձնական անվտանգության և իրավական պաշտպանության երաշխիքները**

1. Անձնական կամ ստորաբաժանման անվտանգության ապահովման համար ոստիկանության գվարդիայի ծառայողն իրավունք ունի օգտագործել անհատական կամ կոլեկտիվ պաշտպանության միջոցներ՝ սաղավարտ, վահան, զրահաբաճկոն և հակագազ: Անհատական կամ կոլեկտիվ պաշտպանության միջոցները հատուկ միջոցներ չեն համարվում։

2․ Անհրաժեշտ պաշտպանության կամ ծայրահեղ անհրաժեշտության վիճակում, ինչպես նաև անձին ձերբակալելիս, հատուկ միջոցի և հրազենի բացակայության դեպքում, ոստիկանության գվարդիայի ծառայողն իրավասու է օգտագործել հասանելի ցանկացած համարժեք միջոց, այդ թվում՝ անհատական պաշտպանության միջոցներ։

3․ Ոստիկանության գվարդիայի ծառայողը ենթակա չէ պատասխանատվության, այդ թվում՝ գույքային, եթե գործել է սույն օրենքով նախատեսված հարկադրանքի կիրառման սկզբունքներին և իրավաչափության պայմաններին համապատասխան։

**ԳԼՈՒԽ 4․**

**ՈՍՏԻԿԱՆՈՒԹՅԱՆ ԳՎԱՐԴԻԱՅԻ ԾԱՌԱՅՈՂՆԵՐԻ ՀԱՏՈՒԿ ՊԱՏՐԱՍՏՈՒԹՅՈՒՆԸ ԵՎ ՎԵՐԱՊԱՏՐԱՍՏՈՒՄԸ**

**Հոդված 25.**  **Հատուկ պատրաստության և վերապատրաստման նպատակը**

1. Ոստիկանության գվարդիայի ծառայողների հատուկ պատրաստության և պարբերական վերապատրաստման նպատակը սույն օրենքով նախատեսված լիազորությունների իրականացման ընթացքում հարկադրանքի կիրառումը, այդ թվում՝ ուժային միջոցների գործադրումը նվազագույնի հասցնելու հմտությունների ուսուցումը և զարգացումն է։

2․ Հատուկ պատրաստության և պարբերական վերապատրաստման արդյունքում ոստիկանության գվարդիայի ծառայողը պետք է ունակ լինի հարկադրանքի կիրառման, այդ թվում ուժային միջոցների գործադրման անհրաժեշտություն առաջացնող իրավիճակներում գործել սույն օրենքով սահմանված սկզբունքներին և իրավաչափության պայմաններին համապատասխան։

**Հոդված 26. Հատուկ պատրաստության և վերապատրաստման շրջանակը**

1. Ոստիկանության գվարդիայի ծառայողների հատուկ պատրաստությունը և պարբերական վերապատրաստումը, ի թիվս այլնի, ներառում են․

1) հասարակական կարգի պահպանության և հասարակական անվտանգության ապահովման շրջանակներում, ներառյալ՝ հանրային միջոցառումների անցկացման ժամանակ, մարդկանց հետ հարաբերվելու էթիկական սկզբունքները, հոգեբանական շփում հաստատելու և բանակցություններ վարելու հմտությունները,

2) հանրային միջոցառումների ընթացքում հասարակական կարգի պատշաճ պահպանություն իրականացնելու և հասարակական անվտանգություն ապահովելու մարտավարական հմտությունները,

3) մարդու հիմնարար իրավունքների, այդ թվում՝ կարծիքի արտահայտման, հավաքների ազատության, կյանքի, խոշտանգումից, անմարդկային կամ նվաստացուցիչ վերաբերմունքից զերծ մնալու, անձնական ազատության, մասնավոր և ընտանեկան կյանքի ու բնակարանի անձեռնմխելիության, ազատ տեղաշարժվելու և սեփականության իրավունքների բովանդակությունը, ինչպես նաև դրանց իրավաչափ սահմանափակման հիմքերը,

4) հարկադրանքի կիրառման, այդ թվում՝ ուժային միջոցների գործադրման վերաբերյալ Հայաստանի Հանրապետության վավերացրած մարդու իրավունքների վերաբերյալ միջազգային պայմանագրերի հիման վրա գործող մարմինների պրակտիկայով սահմանված սկզբունքները և չափանիշները, ներառյալ՝ ուժային միջոցների ընտրության, անհրաժեշտության և համաչափության պայմանները,

5) զանգվածային անկարգությունները, ինչպես նաև հակաիրավական խմբակային այլ գործողությունները խափանելու ժամանակ հարկադրանքի համաչափ և արհեստավարժ կիրառման հմտությունները,

6) հարկադրանքի կիրառման, այդ թվում՝ ուժային միջոցների գործադրման հմտությունները և կարողությունները,

7) անմիջականորեն ծագած հիմնավոր կասկածի հիմքով ձերբակալում իրականացնելու, դրան ուղեկցող անձնական խուզարկություն կատարելու, ինչպես նաև համապատասխան արձանագրություն կազմելու կարողությունները։

 **Հոդված 27.**  **Հատուկ պատրաստության և վերապատրաստման տևողությունը**

1. Ոստիկանության գվարդիայի ծառայողների հատուկ պատրաստությունը և պարբերական վերապատրաստումն անցկացվում է Լիազոր մարմնի ուսումնական հաստատությունում։

2․ Ոստիկանության գվարդիայի ծառայողների հատուկ պատրաստության ծրագրի տևողությունը չի կարող պակաս լինել մեկ ամսից։

3․ Ոստիկանության գվարդիայի ծառայողների վերապատրաստումն անցկացվում է յուրաքանչյուր տարի։ Վերապատրաստման ծրագրի տևողությունր չի կարող պակաս լինել տարեկան ութսուն ժամից։

4․ Ոստիկանության գվարդիայի ծառայողների հատուկ պատրաստության և պարբերական վերապատրաստման անցկացման կարգն ու ժամկետները սահմանում է Լիազոր մարմնի ղեկավարը։

**ԳԼՈՒԽ 5․**

***ԵԶՐԱՓԱԿԻՉ ՄԱՍ ԵՎ ԱՆՑՈՒՄԱՅԻՆ ԴՐՈՒՅԹՆԵՐ***

**Հոդված 28. Եզրափակիչ մաս**

1. Սույն օրենքն ուժի մեջ է մտնում 2024 թվականի հունվարի 1-ից։

2. Սույն օրենքն ուժի մեջ մտնելու պահից ուժը կորցրած ճանաչել «Ոստիկանության զորքերի մասին» 1997 թվականի նոյեմբերի 17-ի ՀՕ-163 Հայաստանի Հանրապետության օրենքը՝ հետագա բոլոր փոփոխություններով և լրացումներով:

**Հոդված 29. Անցումային դրույթներ**

1. Սույն օրենքի ընդունումից բխող իրավական ակտերը ենթակա են ընդունման սույն օրենքն ուժի մեջ մտնելուց հետո՝ վեց ամսվա ընթացքում:

2․ Մինչև ոստիկանության գվարդիայի ծառայող նշանակվելը ոստիկանության զորքերի զինծառայողները շարունակում են իրականացնել իրենց պարտականությունները և իրավունքները՝ հանդես գալով որպես ոստիկանության զորքերի զինծառայողներ: